FI Euroopan unionin virallinen lehti CE 33/229

(2004/C 33 E/234)

KIRJALLINEN KYSYMYS E-2172/03

esittäjä(t): Johanna Boogerd-Quaak (ELDR) komissiolle

(30. kesäkuuta 2003)

Aihe: Tuki maaseudun kehittämiseen

Ottaen huomioon Euroopan parlamentin 5. kesäkuuta 2003 antaman päätöslauselman ehdotuksesta neuvoston asetukseksi Euroopan maatalouden ohjaus- ja tukirahaston (EMOTR) tuesta maaseudun kehittämiseen annetun asetuksen (EY) N:o 1257/1999 muuttamisesta ja asetuksen (EY) N:o 2826/2000 kumoamisesta ja pitäen mielessä Euroopan parlamentin päätöslauselmansa 1 kohdassa antaman lausunnon, voiko komissio vastata seuraaviin kysymyksiin:

1. Aikooko komissio ottaa käyttöön uudet puolueettomat maaseutualueita koskevat kriteerit?

2. Jos vastaus on myönteinen, onko komissio kanssani samaa mieltä siitä, että tähän mennessä on kiinnitetty niukasti huomiota suurkaupunkien läheisyydessä sijaitseviin maaseutualueisiin maaseudun erityisenä luokkana?

3. Tunnustaako komissio niiden hyvin erityislaatuisten ongelmien olemassaolon, jotka on ratkaistava kaupunkilaisväestön tarpeiden ja niiden maaseudulla edellyttämien muutosten, kuten lisätilan löytäminen vapaa-ajanvieton, päivämatkailun ja luonnon kehittämisen tarpeita varten, saattamiseksi tasapainoon?

4. Onko komissio kanssani yhtä mieltä siitä, että uusia kriteereitä kehitettäessä on välttämätöntä laatia erityinen maaseutupolitiikka sovellettavaksi huomattavan kaupunkilaistuneiden alueiden läheisyydessä?

Franz Fischlerin komission puolesta antama vastaus

(5. elokuuta 2003)

Komissio on tutustunut huolellisesti parlamentin 5. kesäkuuta 2003 antamaan päätöslauselmaan, joka koskee ehdotusta neuvoston asetukseksi Euroopan maatalouden ohjaus- ja tukirahaston (EMOTR) tuesta maaseudun kehittämiseen annetun asetuksen (EY) N:o 1257/1999 muuttamisesta (1) yhteisen maatalouspolitiikan (YMP) uudistamisen yhteydessä.

1. ja 4. Maaseudusta ei ole sen monimuotoisuudesta johtuen olemassa yhtä yhteisesti sovittua ja kansainvälisesti tunnustettua määritelmää. Myöskään komissio ei suunnittele ehdottavansa uusia objektiivisia kriteerejä maaseudun tyypittelemiseksi, ei ainakaan parlamentin esittämään takarajaan (1. tammikuuta 2004) mennessä, jota se pitää epärealistisena.

Tällaista tyypittelyä voitaisiin harkita ainoastaan valmisteltaessa vuoden 2006 jälkeen sovellettavaa maaseudun kehittämispolitiikkaa. Edes tämän pitkän aikavälin näkökulmasta tarkasteltuna komissio ei ole vakuuttunut siitä, että yhteisön tasolla määritelty yhteinen tyypitys on tarpeen yhteisön maaseudun kehittämispolitiikan täytäntöön panemiseksi, eikä siitä, että mikään yhteisesti sovittu tyypittely pystyisi ottamaan huomioon kaikki ne erilaiset maaseutuolosuhteet, jotka vallitsevat EU:ssa sen laajentumisen jälkeen. Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17. toukokuuta 1999 annetun neuvoston asetuksen (EY) N:o 1257/1999 (2) mukaan jäsenvaltioiden on maaseudun kehittämisohjelmia valmistellessaan määriteltävä, mikä niiden kansallisessa ja/tai alueellisessa kontekstissa katsotaan maaseuduksi.

2. Komissio katsoo, että nykyinen joustava kehys, jonka puitteissa yhteisön maaseudun kehittämispolitiikkaa toteutetaan ja joka suo jäsenvaltioille runsaasti päätösvaltaa, antaa jo nyt jäsenvaltioille ja alueille mahdollisuuden suunnitella ohjelmiinsa sisältyvät toimenpiteet vastaamaan kaupunkien läheisyydessä sijaitsevien maaseutualueiden erityistarpeita.

3. Komissio yhtyy arvoisan parlamentin jäsenen näkemykseen siitä, että kaupunkien laitamilla sijaitsevien maaseutualueiden ongelmat poikkeavat syrjäisten maaseutualueiden ongelmista. Niillä voi esimerkiksi olla kaupungista muuttavan väestön aiheuttamia vaikeuksia, joista esimerkkeinä mainittakoon luonnonympäristöön, palveluihin sekä maan ja kiinteistöjen hintoihin kohdistuvat rasitteet. Komissio on yhtä mieltä siitä, että on tärkeää löytää sopiva tasapaino kaupunkien ja maaseudun tarpeiden välillä kaupunkien läheisyydessä sijaitsevien maaseutualueiden kestävän kehityksen varmistamiseksi.

Osana ESPON-verkkoa (Euroopan aluesuunnittelun ja aluekehityksen seurantaverkko) komissio käynnisti syyskuussa 2002 Euroopan maaseudun ja kaupunkien välisiä suhteita kartoittavan tutkimuksen kaupunkien välittömässä läheisyydessä sijaitsevien maaseutualueiden ongelmien selvittämiseksi.

(1) KOM(2003) 23 lopullinen.

(2) EYVL L 160, 26.6.1999.